Danmark i front for at holde ACTA-aftale hemmelig

Torsdag den 26. januar underskrev Danmark den globale anti-piratkopieringsaftale ACTA. Men hvad der egentlig foregik bag de lukkede døre frem til, at aftalen kom i stand, har været en dyb hemmelighed – ikke mindst takket være den danske forhandlingsdelegation.

Et lækket notat fra den hollandske delegation viser nemlig, at der har været betydelig uenighed om, hvor åben processen burde være – og om selve indholdet af aftalen skal være hemmeligt.

Samtidig viser notatet, at Danmark har været det land, som angiveligt har været allermest imod åbenhed:

'Belgien, Portugal, Danmark og Tyskland er endnu ikke nået til, at man bør give fuld gennemsigtighed. Det ser ud til, at Tyskland, Belgien og Portugal er til at overtale, men Danmark er ikke særlig fleksibel,' kan man således læse på det hollandske site bigwobber.nl (Version2's oversættelse via Google Translate).

Dermed tager Danmark ikke hensyn til, at et flertal i EU-Parlamentet underskrev en erklæring om, 'at Kommissionen straks bør gøre alle dokumenter vedrørende de igangværende forhandlinger offentligt tilgængelige.' Det skriver Enhedslistens EU-parlamentariker Søren Søndergaard på sin blog.

ACTA-aftalen skal gøre det nemmere at bekæmpe piratkopier af for eksempel tøj og medicin internationalt, men giver også myndighederne nye midler i kampen mod piratkopiering på nettet. Det er denne del, som har vakt røre, især fordi det ikke står helt klart, hvad aftalen betyder i praksis. Flere kilder angiver, at ACTA angiveligt tillader overvågning af borgernes online-færden og giver adgang til at ransage borgernes elektroniske udstyr uden en dommerkendelse, når man krydser en landegrænse.